Il-Pulizija mhux se jkunu qed jitilfu allowances minħabba raġunijiet ta' mard jew leave ta' kwarantina b'rabta mal-Covid-19 Dawk il-Pulizija li jirriżultaw pożittivi għall-Covid-19 mhux se jkun qed jitnaqqsilhom is-sick leave minn dak ta' kull sena li kull Pulizija huwa intitolat għalih. Fl-istess waqt dawk l-uffiċjali li ma jkunux irriżultaw pożittivi għal-Covid-19, iżda jkunu qegħdin fi kwarantina preventiva b'ordni tas-Supretendent tas-Saħħa Pubblika, se jkunu qed jitpoġġew fuq leave ta' kwarantina. Dan ifisser li l-Pulizija mhux se jknu qed jitilfu l-ebda allowances li huma intitolati għalih. Qalet dan il-Police Officers' Union (POU) fi ħdan l-Ġeneral Workers' Union wara laqgħa li saret bejn ir-rappreżentanti tal-POU il-President Ray Zammit u l-Viċi President Steve Spiteri, flimkien mad-Deputat Segretarju Ġenerali tal-GWU Kevin Camilleri u l-Ministru Byron Camilleri. Il-POU qalet li permezz tal-ftehim li ntlaħaq il-pulizija mhux se jkunu qed jitnaqqsulhom l-allowances għall-perjodu li jkunu qegħdin fuq leave ta' mard b'rabta mal-Covid-19 jew fuq leave ta' kwarantina.